Žilimas
Žilimas – procesas, kai plaukai netenka pigmento ir tampa sidabriškai balti. Fiziologinis žilimas susijęs su organizmo senėjimo procesais, kada pradedama žilti, turi įtakos paveldimumas. Pirma žilti pradeda galvos, veido plaukai, paskui – kitų kūno vietų. Ankstyvasis žilimas gali prasidėti 10–20 m. amžiaus, būna paveldimas ir įgytas. Kaip anksti pradedama žilti ir kaip sparčiai šis procesas vyksta, priklauso nuo etninės kilmės, 2012 m. tyrimo duomenimis, tokio pat amžiaus azijiečių ir afrikiečių kilmės asmenys turėjo mažiau žilų plaukų nei kilusieji iš Europos. 2016 m. paskelbta, kad pirmąsyk pavyko identifikuoti geną, susijusį su žilimo procesu (IRF4).